
ХОТЫН ОЙ, НОГООН ДЭД БҮТЦИЙН ТУХАЙ
ХУУЛИЙН ТӨСЛИЙН ҮЗЭЛ БАРИМТЛАЛ
Нэг.  Хуулийн төсөл боловсруулах үндэслэл, шаардлага
1.1 Хууль зүйн үндэслэл 
Монгол Улсын Үндсэн хуулийн Арван зургадугаар зүйлийн 2 дахь заалтаар иргэн эрүүл, аюулгүй орчинд амьдрах, орчны бохирдол, байгалийн тэнцэл алдагдахаас хамгаалуулах эрхтэй; Арван есдүгээр зүйлийн 1 дэх хэсгээр төр хүний эрх, эрх чөлөөг хангах эдийн засаг, нийгэм, хууль зүйн болон бусад баталгааг бүрдүүлэх үүрэгтэй. Хот, суурин газрын ногоон орчныг хамгаалах, тэлэх, чанаржуулах, хүн бүрд тэгш хүртээмжтэй болгох нь эдгээр эрх, үүргийг хэрэгжүүлэх хот байгуулалт, байгаль орчин, нийтийн эрүүл мэндийн бодлогын нэг хэсэг мөн.
Ойн тухай хуулийн 31 дүгээр зүйлийн 31.4-т хот, сууринг цэцэрлэгжүүлэх, ногоон байгууламж байгуулах ажлыг холбогдох хуулиар зохицуулахаар заасан байх бөгөөд хот, суурин газрын ногоон дэд бүтцийн амьдралын мөчлөгийг тусдаа хуулийн зохицуулалтаар бус, нэгдсэн зорилго, хэмжүүр, процедур, хариуцлагаар зохицуулах шаардлага үүссэн нь анхдагч хуулийн төсөл боловсруулах хууль зүйн үндэслэл болов. 
Монгол Улсын хэмжээнд хот, суурин газрын ногоон байгууламжийн талаарх хууль эрх зүйн нэгдсэн орчин, зохицуулалт бүрдээгүй, салбарын онцлогоос хамаарсан байдалтай зохицуулагдаж иржээ. Мөн ногоон байгууламжийн арчилгааг тогтмол хийх мэргэжлийн байгууллага дутмаг, зориулалтын санхүүжилт, хөрөнгийн эх үүсвэр, менежмент байхгүйн улмаас энэхүү ажил ч дутагдалтай хийгдэж ирсэн байна.
Иймд эдгээр сөрөг үзэгдлүүдийг хязгаарлах, хотын оршин суугчдын эрүүл, аюулгүй орчинд амьдрах үндсэн эрхийн баталгааг хангах зорилгоор  Хотын ой, ногоон дэд бүтцийн тухай анхдагч хуулийн төслийг боловсруулах шаардлага зүй ёсоор бий болж  байна.
Түүнчлэн, Монгол Улсын Хурлын 2025 оны 109 дүгээр тогтоолын хавсралтаар баталсан “Монгол Улсыг 2026-2030 онд хөгжүүлэх таван жилийн үндсэн чиглэл”-д баримтлах бодлогын тэргүүлэх чиглэл-д “2.2.Эрүүл, аюулгүй амьдрах орчин, хүртээмжтэй орон сууц, чанартай нийгмийн хамгааллын үйлчилгээгээр амьдралын чанарыг дээшлүүлж, гэр бүлийн эрүүл, тогтвортой байдлыг дэмжиж, хүний эрхийн баталгааг ханган, хүүхдийн хөгжил, хамгааллыг шинэ шатанд гаргаж, нийгмийн сайн сайхан байдлын үзүүлэлтийг 20 хувиар өсгөнө”,  4.1.Анхдагч экосистемийн тэнцвэрийг хангаж, уур амьсгалын өөрчлөлтийг сааруулж, байгалийн нөөц баялгийн нөхөн сэргээлт, зохистой ашиглалтыг дэмжин, байгаль орчинд ээлтэй дэвшилтэт технологи нэвтрүүлж, үйлдвэрлэл, хэрэглээнээс үүсэх бохирдол, хаягдлыг бууруулж, орчны чанар стандартыг сайжруулж байгаль орчны гүйцэтгэлийн үзүүлэлтийн оноог 59.0-д хүргэнэ” гэж заасныг тус тус үндэслэн хуулийн төслийг боловсруулна. 
 
1.2. Практик шаардлага 
Нийслэлийн Захирагчийн ажлын албаны (УБЗАА) тайлангаар 2016-2022 оны хооронд хийгдсэн тохижилт, цэцэрлэгжүүлэлтийн үр дүнд нэг хүнд ногдох талбайн хэмжээ 5.1 м2-д хүрсэн гэж мэдээлсэн бол 2023 оны тайлан мэдээгээр нэг хүнд ногдох ногоон байгууламжийн өнөөгийн бодит хэмжээг 6.5 м2 гэж албан ёсоор зарласан “Нийслэл Улаанбаатар хотын 2040 он хүртэлх хөгжлийн ерөнхий төлөвлөгөө”-нд одоогийн суурь түвшинг 8 ам.метрээс эхлүүлэн цаашид 35 ам.метр болгон нэмэгдүүлэхээр тусгасан байна. Нийслэлийн статистикийн газрын 2025 оны мэдээгээр Улаанбаатар хотын суурин хүн ам 1,673.3 мянга, Үндэсний статистикийн хорооны мэдээллээр Монгол Улсын суурин хүн ам 3,425,162 байна. Иймээс улсын суурин хүн амын ойролцоогоор 48.9 хувь нь нийслэл Улаанбаатар хотод төвлөрөн амьдарч хотын газар, ус, зам, инженерийн шугам сүлжээ, нийтийн орон зай, ногоон байгууламжид өндөр ачаалал үүсгэж байна[footnoteRef:1].  [1:  Улаанбаатар хотын 2040 он хүртэлх хөгжлийн ерөнхий төлөвлөгөөний суурь судалгаа, дүгнэлт, УБ., 2021 он, https://sudalgaa.gov.mn/pdf/AKW7rC. ] 

Хот байгуулалт, газар, барилга, ой, ус, байгаль орчин, төсөв, худалдан авах ажиллагааны хуульд холбогдох заалт салангид, ногоон дэд бүтцийн зорилго, өгөгдөл, төлөвлөлт, хүлээн авалт, хариуцлагын зохицуулалт өөр хоорондоо уялдаагүй байна. Ногоон байгууламжийн ажлыг тарьсан модны тоо, зарцуулсан төсөв, нэг удаагийн актаар хэмжих хандлага давамгайлж байх бөгөөд дараалсан ургалтын улирал, гурван жилийн тогтворжилт, усны хэрэглээ, хариуцан хамгаалагчийн мэдээлэл тогтмол баталгааждаггүй байна. Барилга, авто зам, инженерийн шугам сүлжээний ажлын өмнө байгаа мод, сөөг, хөрс, усны горимд үзүүлэх нөлөөллийг нэг стандартын дагуу үнэлэх, эхлээд хамгаалах, боломжгүй бол нөхөн сэргээх, эцэст нь нөхөн дүйцүүлэх дараалал бүх шийдвэрт хэрэгжихгүй байна. Ногоон байгууламжийн газар, титмийн бүрхэц, хүртээмж, амьдралт, арчилгааны төсөв, хохирол, тайралт, нөхөн дүйцүүлэлтийн нэгдсэн, давхардаагүй, нээлттэй өгөгдөл байхгүй байна. Нийслэл, улсын зэрэглэлтэй хот, аймгийн төв, сумын төвийн хүн ам, ус, төсөв, мэргэжлийн чадавхи харилцан адилгүй боловч эрсдэл, чадавхид суурилсан ялгаатай горим бүрдээгүй байна.  
Нийслэлийн статистикийн газрын мэдээлэлд Улаанбаатар хотын суурин хүн ам 2025 онд 1,673.3 мянга гэж туссан байна.[footnoteRef:2] Эдгээр тоон мэдээлэлд үндэслэн нэг хүнд ногдох нийтийн ногоон талбайг 1 м2-аар нэмэгдүүлэхэд 167.3 га, 3 м2-аар нэмэгдүүлэхэд 502.0 га, 5м2-аар нэмэгдүүлэхэд 836.7 га шинэ буюу сэргээгдсэн ногоон талбай шаардагдана. Энэхүү тооцоо нь зорилтыг шууд хуульчилж тогтоох бус, газар-хөрсний аудит, усалгааны эх үүсвэр, санхүүжилт, арчилгааны чадавхтай уялдуулан үе шаттай тогтоох шаардлагыг харуулж байна:  [2:  Нийслэлийн статистикийн газрын мэдээлэл, Улаанбаатар хотын суурин хүн ам, дүүргээр. 2025 оны мэдээлэл, https://ubstat.mn/StatTable%3D20. ] 


	Үзүүлэлт
	Тооцооны үндэслэл
	 Шаардагдах талбай

	1 хүнд +1 м2
	1,673,300 хүн x 1 м2
	1,673,300 м2 буюу 167.3 га

	1 хүнд +3 м2
	1,673,300 хүн x 3 м2
	5,019,900 м2 буюу 502.0 га

	1 хүнд +5 м2
	1,673,300 хүн x 5 м2
	8,366,500 м2 буюу 836.7 га



НҮБ-ын Хөгжлийн хөтөлбөрийн “Байгаль орчны салбарын төсвийн зарлагын шинжилгээ”-нд 2024 оны улсын төсвөөс 71403 “Ойжуулалт” хөтөлбөрт 46.6 тэрбум төгрөг, орон нутгийн төсвөөс мөн хөтөлбөрт 9.8 тэрбум төгрөг зарцуулахаар баталсныг дурдсан байна.[footnoteRef:3] Энэ нь ойжуулалт, нөхөн сэргээлтийн төсвийн хэмжээ бодитой байгаа боловч хотын ногоон хөрөнгийн амьдралтын хувь, усалгаатай талбай, нэг амьд ногоон хөрөнгийн өртөг, гурван жилийн арчилгааны үр дүнтэй шууд холбосон хяналт, тайлагналын тогтолцоо шаардлагатай байгааг харуулж байна.  [3:  UNDP Mongolia, Байгаль орчны салбарын төсвийн зарлагын шинжилгээ. 2024 оны төсвийн 71403 ойжуулалтын хөтөлбөрийн батлагдсан дүн, https://www.undp.org/mn/mongolia/publications/baygal-orchny-salbaryn-tosviyn-zarlagyn-shinzhilgee. 
] 

Хот, суурин газрын хүн амын нягтрал, барилгын хог хаягдал, хатуу хучилт, инженерийн шугам сүлжээ, усны нөөцийн хязгаарлагдмал байдал нь мод, бут, сөөгний ургалт, амьдралтад шууд нөлөөлдөг. Иймээс газар, хөрсний эрсдэлийн үнэлгээ, усалгааны баталгаа, арчилгааны төсөв, хариуцан хамгаалагчгүй ногоон төсөл батлахыг хориглох түвшний зохицуулалт шаардлагатай байна.
Хоёр. Хуулийн төслийн зорилго, ерөнхий бүтэц, зохицуулах харилцаа, хамрах хүрээ
2.1. Хуулийн төслийн зорилго
Хуулийн төслийн зорилго нь хот суурин газрын хотын ой, ногоон дэд бүтэц, түүний бүрэлдэхүүн болох ногоон байгууламж, амьд ногоон хөрөнгийг газар, хөрсний үнэлгээ, усалгааны баталгаат эх үүсвэр, арчилгаа, бүртгэл, санхүүжилт, ургамлын амьдралтын үнэлгээнд үндэслэн төлөвлөх, бий болгох, хамгаалах, нөхөн сэргээх, нэмэгдүүлэх харилцааны эрх зүйн суурь зохицуулалтыг бүрдүүлэхэд оршино.
Хуулийг хэрэгжүүлэх үндэслэл нь ногоон хөрөнгийн үр дүнг тарьсан мод, бут, сөөгийн тоогоор бус, ургасанд тооцсон болон тогтворжсон ногоон хөрөнгийн бодит үр дүнд үндэслэн үнэлэх, ногоон хөрөнгө бий болгохоос өмнө газар, хөрс, усалгаа, арчилгааны төсөв, хариуцан хамгаалагчийг тогтоох, хохирлоос зайлсхийх, багасгах, нөхөн сэргээх, нөхөн дүйцүүлэх дарааллыг мөрдөхөд чиглэнэ.
2.2. Зохицуулах харилцаа, хамрах хүрээ
Хуулийн төсөл нь Монгол Улсын хот, суурин газрын эдэлбэр газрын хилийн дотор хотын ой, ногоон дэд бүтцийг төлөвлөх, бий болгох, хамгаалах, ашиглах, үнэлэх, бүртгэх, санхүүжүүлэх, хяналт тавих, ногоон байгууламж болон амьд ногоон хөрөнгөтэй холбогдсон харилцаанд үйлчилнэ. Ойн санд хамаарах ногоон бүсийн ойг хамгаалах, нөхөн сэргээх, ойжуулах харилцааг Ойн тухай хуулиар зохицуулах бөгөөд хотын эдэлбэр газрын дотор энэ хуулийн дагуу бүртгэсэн ногоон хөрөнгийг таримал ойд давхардуулан тооцохгүй.
Иргэн өөрийн өмчлөл, эзэмшил, ашиглалтад байгаа газарт бий болгосон ногоон хөрөнгөө заавал бүртгүүлэхгүй, сайн дурын үндсэн дээр бүртгүүлсэн тохиолдолд бүртгэл, урамшуулал, хамгаалалтын зохицуулалтад хамрагдана. 
Хот, суурин газрын хилийн гаднах газар тариалан, бэлчээр, ойн сангийн газарт уг хууль үйлчлэхгүй.
2.3. Хуулийн төслийн ерөнхий бүтэц
Хуулийн төсөл 10 бүлэг, 56 зүйлтэй бөгөөд дараах үндсэн багц харилцааг зохицуулна:
- Нийтлэг үндэслэлд хуулийн зорилго, үйлчлэх хүрээ, бусад хуультай уялдаа, нэр томьёо, ил тод байдал, бодит үр дүнд суурилах болон хохирол учруулсан этгээд зардлыг хариуцах зарчмыг тогтооно.
- Хэрэгжилтийн шатлалд нийслэл, улсын зэрэглэлтэй болон 50 мянгаас дээш хүн амтай хотод бүрэн тогтолцоо, орон нутгийн хот, дагуул хот, сумын төвд үе шаттай болон хялбаршуулсан горим, гэр хороололд өрхийн болон гудамжны санаачилгад тохирсон дэмжлэг, том, ердийн төсөл, жижиг ногоон санаачилгын босгыг тогтооно.
- Ногоон байгууламж, амьд ногоон хөрөнгийн ангилал, өмчлөл, эзэмшил, ашиглалт, ногоон хөрөнгө бүрийн хариуцан хамгаалагч, үүрэг шилжүүлэх акт, хамгаалалтын бүс, түүх, соёл, шинжлэх ухаан, экологийн онцгой үнэ цэнтэй модны хамгаалалтыг зохицуулна.
- Төлөвлөлт, газар, хөрсний үнэлгээ, усалгааны хамгийн бага шаардлагын хүрээнд таван жилийн ерөнхий төлөвлөгөө, 3-30-300 баримжааг Монгол орны нөхцөлд тохируулан хэрэглэх, хялбаршуулсан болон бүрэн үнэлгээ, усны төсөв, баталгаат эх үүсвэр, мод үржүүлгийн газрын зураг төсөл, байршил, үйл ажиллагааны шаардлагыг тогтооно.
- Барилга, хот байгуулалт, газар ашиглалтын төсөлд тавих ногоон шаардлагыг зураг төслийн өмнөх урьдчилсан дүгнэлт, барилга угсралтын үеийн хамгаалалт, ашиглалтад оруулахын өмнөх эцсийн дүгнэлттэй уялдуулж, өвлийн улирал болон богино ургалтын хугацаанд хүлээн авах баталгаат нөхцөлийг тогтооно.
- Иргэн, хуулийн этгээдийн эрх, үүрэг, хувийн хөрөнгөөр бий болгосон цэцэрлэгийг нийтийн зориулалтаар худалдан авах санал гаргах, нийтийн эзэмшлийн газар дахь иргэн, бүлэг, сууц өмчлөгчдийн холбооны санаачилга, цахим зуучлалын үйлчилгээ, хэрэглэгчийн эрх, ил тод байдлыг зохицуулна.
- Ногоон хөрөнгийн арчилгаа, гэрээ, ургамлын амьдралтын үнэлгээ, дараалсан хоёр ургалтын улирлын дүнгээр ургасанд тооцох, гурав дахь жилийн эцэст тогтворжсонд бүртгэх, гүйцэтгэлийн доголдлыг нөхөн гүйцэтгүүлэх тогтолцоог бүрдүүлнэ.
- Нэгдсэн цахим бүртгэл, ногоон хөрөнгийн паспорт, цахим таних дугаар, хөрөнгийн болон хохирлын үнэлгээ, мэдээллийн хамгаалалт, жилийн тайлан, нээлттэй өгөгдлийн хүрээ, мэдээллийн давхардлыг арилгах харилцан ажиллагааг тогтооно.
- Санхүүжилтийг тарилт төдийгүй газар, хөрс бэлтгэл, усалгаа, гурван жилийн арчилгаа, бүртгэл, үнэлгээ, хяналтын бүрэн мөчлөгөөр төлөвлөж, төсвийн үр дүн болон худалдан авах ажиллагааны төлбөрийг ургамлын амьдралт, ургасанд тооцсон, тогтворжсон үр дүнтэй уялдуулна. Иргэн, байгууллагын бодит үр дүнг дэмжих, хотын мод, ойн амжилтыг жил бүр нийтээр тэмдэглэх боломжийг бүрдүүлнэ.
- Төрийн болон олон нийтийн хяналт, гомдол мэдээлэл, нийтийн ашиг сонирхлыг хамгаалах нэхэмжлэл, хориглох үйл ажиллагаа, хохирол нөхөн төлүүлэх, гомдол, маргаан шийдвэрлэх, нийслэл Улаанбаатар хотоос эхлэн нутаг дэвсгэрийн чадавхад нийцүүлэн үе шаттай дагаж мөрдөх зохицуулалтыг тусгана.
Гурав. Хуулийн төсөл батлагдсаны дараа үүсэх нийгэм, эдийн засаг, хууль зүйн үр дагавар, хүрэх үр дүн, хэрэгжүүлэх арга хэмжээ
Хуулийн төсөл батлагдсанаар иргэний эрүүл, аюулгүй орчинд амьдрах эрхийн баталгаа бэхжиж, нийтийн эзэмшлийн чанартай ногоон байгууламжийн хүртээмж, хотын мод, бут, сөөгийн хамгаалалт, арчилгааны хариуцлага нэмэгдэнэ. Гэр хороолол, сургууль, цэцэрлэг, эмнэлэг, орон сууцны орчинд хэрэгжүүлэх ногоон санаачилгыг газрын болон инженерийн аюулгүй байдалтай уялдуулан дэмжих эрх зүйн нөхцөл бүрдэнэ.
Нэгдсэн, нээлттэй мэдээлэл болон гомдол мэдээллийн шуурхай ажиллагаа бий болсноор иргэн ногоон хөрөнгийн төсөв, гэрээ, хариуцан хамгаалагч, ургамлын амьдралтын үр дүнг хянах боломж нэмэгдэнэ. Хувийн газарт бий болгосон ногоон хөрөнгийг сайн дурын үндсэн дээр бүртгэхээр тусгасан нь өмчийн эрх болон хувийн мэдээллийн хамгаалалтыг нийтийн ашиг сонирхолтой тэнцвэржүүлнэ.
Хуулийг хэрэгжүүлэх эхний үед ногоон хөрөнгийн тооллого, мэдээллийн систем, хөрс, усны үнэлгээ, усалгааны шийдэл, мэргэжлийн хүний нөөц, сургалт, хяналт, гурван жилийн арчилгаанд нэмэлт зардал шаардагдана. Энэ зардлыг улсын болон орон нутгийн төсөв, хуульд заасан зориулалтын орлого, ногоон баталгаа, нөхөн дүйцүүлэлтийн төлбөр, олон улсын төсөл, хөтөлбөр, иргэн, хуулийн этгээдийн хөрөнгө болон хуульд хориглоогүй бусад эх үүсвэрээр санхүүжүүлнэ.
Нөгөө талаас тарилтыг газар, хөрс, усалгаа, арчилгааны бодит чадавхтай уялдуулж, гэрээний төлбөрийг хоёр ургалтын улирал болон гурван жилийн тогтворжилтын үр дүнгээр үе шаттай олгох нь амьдраагүй тарилтад давтан зардал гаргах, давхар бүртгэх, зориулалтгүй санхүүжилт хийх эрсдэлийг бууруулна. Нийт ургамлын амьдралтын мөчлөгийн өртөг, усны хэрэглээ, орон нутгийн төрөл зүйл, өмнөх ажлын амьдралтын үр дүнг худалдан авах ажиллагаанд харгалзах нь төсвийн урт хугацааны үр ашгийг нэмэгдүүлнэ.
Хуулийн төсөлтэй хамт хэрэгжүүлэх зардлын тооцоог аргачлалын дагуу тусад нь боловсруулж, мэдээллийн системийн хөгжүүлэлт, орон нутгийн мэргэжлийн нэгж, хөрс, усны шинжилгээ, үнэлгээ, сургалт, хяналт, арчилгааны суурь болон нэмэгдэл зардлыг нийслэл, аймаг, сумын түвшнээр тооцох шаардлагатай.
Хотын ногоон байгууламжтай холбоотой салангид зохицуулалтыг нэг зорилго, нэр томьёо, үйл ажиллагааны дараалалд оруулж, хотын эдэлбэр газрын ногоон хөрөнгө болон Ойн тухай хуульд хамаарах ойн сангийн заагийг тодорхой болгоно. Барилга, хот байгуулалт, газар ашиглалт, ус, төсөв, худалдан авах ажиллагааны шийдвэрт ногоон шаардлагыг тусгах үүрэг бий болж, захиргааны байгууллагын шийдвэр гаргах үндэслэл, хугацаа, баримт бичиг, гомдлын журмын тодорхой байдал нэмэгдэнэ.
Хариуцан хамгаалагчийг заавал тогтоох, газар эзэмших, ашиглах эрх шилжихэд арчилгааны үүргийг бүртгэл, төсөв, баталгааны хамт шилжүүлэх, буруутай этгээдээр хохирол, нөхөн сэргээх болон гурван жилийн арчилгааны зардлыг төлүүлэх эрх зүйн үндэс бүрдэнэ. Хариуцлага хүлээлгэсэн нь нөхөн сэргээх, нөхөн дүйцүүлэх үүргээс чөлөөлөхгүй.
Хүрэх үр дүн
Хот, суурин газрын ногоон хөрөнгийн бодлого тарьсан тооноос ургамлын амьдрал, тогтворжилт, чанар, хүртээмж, усны үр ашигт суурилсан хэмжигдэхүйц тогтолцоонд шилжинэ. Ногоон хөрөнгө бүрийн байршил, төлөв байдал, хариуцан хамгаалагч, усалгаа, арчилгаа, үнэлгээний түүх тодорхой болж, төрийн байгууллагын мэдээллийн давхардал буурна. Барилга, авто зам, инженерийн дэд бүтцийн төслийн өмнө ногоон хөрөнгөд үзүүлэх нөлөөллийг тооцож, эхлээд хамгаалах, боломжгүй бол нөхөн сэргээх, нөхөн дүйцүүлэх дараалал хэвшинэ.Төсвийн болон гэрээний гүйцэтгэл ургасанд тооцсон, тогтворжсон бодит үр дүнтэй уялдаж, ногоон байгууламжийн хөрөнгө оруулалтын үр ашиг, хариуцлага дээшилнэ. Нийтийн болон хувийн оролцоонд тулгуурласан, өмчийн эрх, хувийн мэдээллийг хамгаалсан сайн дурын санаачилга, урамшуулал, олон нийтийн хяналтын орчин бүрдэнэ.Хот, суурин газрын ялгаатай нөхцөл, усны хүртээмж, захиргааны чадавхад тохирсон үе шаттай хэрэгжилт бий болж, Монгол орны уур амьсгалд тохирсон төрөл зүйл, ус хэмнэх арга, өвөлжилтийн хамгаалалт ногоон бодлогын салшгүй хэсэг болно.
Хэрэгжүүлэх бэлтгэл арга хэмжээ
Нийслэлд 2027 оны 7 дугаар сарын 1, аймгийн төв, улсын болон орон нутгийн зэрэглэлтэй хотод 2028 оны 7 дугаар сарын 1, сумын төв болон бусад суурин газарт 2029 оны 7 дугаар сарын 1-нээс хэрэгжүүлэх үе шаттай бэлтгэл хангана.

Хууль батлагдсан өдрөөс тооллого, суурь мэдээлэл, цахим бүртгэлийн архитектур, мэдээлэл солилцох стандарт, аргачлал, төсөв, хүний нөөцийн төлөвлөгөөг боловсруулна.

Газар, хөрсний үнэлгээ, усны төсөв, ногоон шаардлагын дүгнэлт, ургамлын амьдралтын үнэлгээ, мод тарих, арчлах, шилжүүлэн суулгах, тайрах, ажилтны аюулгүй ажиллагааны мэргэжлийн аргачлалыг хуульд тогтоосон босго, хугацаа, эрх, үүргийг өөрчлөхгүйгээр батална.

Нийслэл, улсын зэрэглэлтэй хотод мэргэжлийн нэгж, бусад хот, суманд хариуцсан албан тушаалтан болон аймгийн төвлөрсөн мэргэжлийн дэмжлэгийн хэлбэрийг тогтооно.

Төсвийн ангилал, техникийн тодорхойлолт, гэрээ, хүлээн авах акт, гүйцэтгэлийн тайланг ургамлын амьдралтын болон тогтворжилтын үзүүлэлттэй уялдуулан шинэчилнэ.
Олон нийт, гүйцэтгэгч, үнэлгээчин, захиалагч байгууллагад зориулсан сургалт, мэдээлэл, жишиг баримт бичиг, хялбаршуулсан бүртгэлийн хэрэглэгдэхүүнийг үе шаттай нэвтрүүлнэ.
Дөрөв. Монгол Улсын Үндсэн хууль, олон улсын гэрээ, бусад хуультай уялдсан байдал, дагалдах хуулийн төсөл 
Хуулийн төсөл нь Монгол Улсын Үндсэн хуулийн Арван зургадугаар зүйлийн 2 дахь заалтад заасан эрүүл, аюулгүй орчинд амьдрах, орчны бохирдол, байгалийн тэнцэл алдагдахаас хамгаалуулах эрхийг хангах, Тавдугаар зүйлийн 2 дахь хэсэгт заасан нийтийн болон хувийн өмчийн хэлбэрийг хүлээн зөвшөөрөх, Арван есдүгээр зүйлийн 1 дэх хэсэгт заасан хүний эрх, эрх чөлөөг хангах төрийн үүргийг хэрэгжүүлэх агуулгатай нийцнэ.
Монгол Улсын нэгдэн орсон байгаль орчин, уур амьсгал, биологийн олон янз байдал, хүний эрүүл мэнд, мэдээллийн хүртээмжтэй холбоотой олон улсын гэрээний зорилго, зарчимтай харшлахгүй. Олон улсын гэрээнд өөрөөр заасан тохиолдолд олон улсын гэрээний заалтыг дагаж мөрдөхөөр төсөлд тусгана.
Хуулийн төслийг Газрын тухай, Хот байгуулалтын тухай, Хот, тосгоны эрх зүйн байдлын тухай, Барилгын тухай, Ойн тухай, Усны тухай, Байгаль орчныг хамгаалах тухай, Байгаль орчинд нөлөөлөх байдлын үнэлгээний тухай, Ургамал хамгааллын тухай, Төсвийн тухай, Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай, Төрийн болон орон нутгийн өмчийн тухай, Иргэний хууль, Захиргааны ерөнхий хууль, Хүний хувийн мэдээлэл хамгаалах тухай, Нийтийн мэдээллийн ил тод байдлын тухай, Зөрчлийн тухай, Эрүүгийн хууль болон холбогдох бусад хуультай уялдуулан боловсруулна.
Ойн сангийн газар болон хот, суурин газрын эдэлбэр газар дахь ногоон хөрөнгийн зохицуулалтыг давхардуулахгүй, барилгын зөвшөөрөл, ашиглалтад оруулах ажиллагаанд ногоон шаардлагын дүгнэлтийг нэгтгэх, ус ашиглалт, газар эзэмшил, мэдээлэл хамгаалалт, төсөв, худалдан авах ажиллагааны нийтлэг зарчмыг тусгай хуультай нийцүүлнэ. Хуулийн төсөл нь шинэ төрлийн газар эзэмших эрх, татвар, төлбөр, зөвшөөрлийг далд хэлбэрээр бий болгохгүй байх зарчмыг баримтална.
Хуулийн төсөл батлагдахтай холбогдуулан нэр томьёо, байгууллагын бүрэн эрх, барилга байгууламжийг ашиглалтад оруулах шалгуур, төсвийн хөтөлбөрийн үр дүн, худалдан авах ажиллагааны техникийн тодорхойлолт, ногоон хөрөнгөд учруулсан зөрчил, хохирол, нөхөн дүйцүүлэлт, нийтийн зориулалтаар худалдан авах болон урамшууллын зохицуулалтыг уялдуулах шаардлагатай эсэхийг хууль тус бүрээр нарийвчлан шалгаж, шаардлагатай нэмэлт, өөрчлөлтийн төслийг хамтад нь боловсруулна.
Хот байгуулалтын тухай, Барилгын тухай, Ойн тухай, Усны тухай, Газрын тухай, Байгаль орчныг хамгаалах тухай, Төсвийн тухай, Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай, Зөрчлийн тухай хуульд холбогдох нэмэлт, өөрчлөлт оруулах хэрэгцээг хуулийн төслийн үр нөлөөний үнэлгээ болон харилцан уялдааны шалгалтаар эцэслэн тогтооно. Хэрэгжилтийн бэлтгэл, шилжилтийн хугацаа, өмнө байгуулсан гэрээ, бүртгэл, төсөлд шинэ шаардлагыг хэрхэн хэрэглэхийг тусгайлан зохицуулах шаардлагатай бол Хотын ой, ногоон дэд бүтцийн тухай хуулийг дагаж мөрдөх журмын тухай хуулийн төслийг хамтад нь боловсруулна.
Хуулийн төсөлд тусгасан эрх, үүрэг, хориглолт, хариуцлагыг Засгийн газар, сайдын журамд шилжүүлэхгүй бөгөөд мэргэжлийн аргачлалаар зөвхөн хэмжилт, үнэлгээ, техникийн ажиллагааны нарийвчилсан хэлбэрийг тогтооно. Ийнхүү хүний эрх, өмчийн эрх, төсвийн үүрэг, захиргааны шийдвэрийн үндэслэл, гомдлын журмыг хуулиар тогтоох зарчмыг хангана.

